CELEX: 52014PC0616
Language: lv
Date: 2014-10-03
Title: Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu saskaņā ar 13. punktu Eiropas Parlamenta, Padomes un Komisijas 2013. gada 2. decembra Iestāžu nolīgumā par budžeta disciplīnu, sadarbību budžeta jautājumos un pareizu finanšu pārvaldību (pieteikums EGF/2014/007 IE/Andersen Ireland)

|
			
		
		
		52014PC0616
		
			Priekšlikums EIROPAS PARLAMENTA UN PADOMES LĒMUMS par Eiropas Globalizācijas pielāgošanās fonda izmantošanu saskaņā ar 13. punktu Eiropas Parlamenta, Padomes un Komisijas 2013. gada 2. decembra Iestāžu nolīgumā par budžeta disciplīnu, sadarbību budžeta jautājumos un pareizu finanšu pārvaldību (pieteikums EGF/2014/007 IE/Andersen Ireland) /* COM/2014/0616 final - 2014/ () */
			
				
		
		
			
			   	PASKAIDROJUMA RAKSTS
PRIEKŠLIKUMA KONTEKSTS
1.           Eiropas Globalizācijas
pielāgošanās fonda (EGF) finansiālā ieguldījuma piemērošanas noteikumi ir
izklāstīti Eiropas Parlamenta un Padomes 2013. gada 17. decembra
Regulā (ES) Nr. 1309/2013 par Eiropas Globalizācijas pielāgošanās
fondu (2014–2020) un ar ko atceļ Regulu (EK) Nr. 1927/2006[1] (“EGF regula”). 
2.           Īrijas iestādes iesniedza
pieteikumu EGF/2014/007 IE/Andersen Ireland par EGF finansiālo ieguldījumu
pēc darba ņēmēju atlaišanas uzņēmumā Andersen Ireland Limited Īrijā.
3.           Pēc šā pieteikuma pārbaudes
Komisija saskaņā ar visiem EGF regulas piemērojamajiem noteikumiem secināja, ka
nosacījumi finansiālā ieguldījuma saņemšanai no EGF ir izpildīti. 
PIETEIKUMA KOPSAVILKUMS
 EGF pieteikums: || EGF/2014/007 IE/Andersen Ireland 
 Dalībvalsts || Īrija 
 Attiecīgais(-ie) reģions(-i) (NUTS 2. līmenis): || Dienvidīrijas un Austrumīrijas reģions (IE02) 
 Pieteikuma iesniegšanas datums: || 16.5.2014. 
 Pieteikuma saņemšanas apliecinājuma datums: || 30.5.2014. 
 Papildu informācijas pieprasījuma datums: || 30.5.2014. 
 Papildu informācijas sniegšanas termiņš: || 11.7.2014. 
 Izvērtējuma pabeigšanas termiņš: || 3.10.2014. 
 Intervences kritērijs || EGF regulas 4. panta 2. punkts 
 Galvenais uzņēmums || Andersen Ireland Limited 
 Saimnieciskās darbības nozare(-es) (NACE 2. red. nodaļa)[2]: || 32. nodaļa ("Juvelierizstrādājumu, bižutērijas un līdzīgu izstrādājumu ražošana") 
 Meitasuzņēmumu, piegādes un pakārtotās ražošanas uzņēmumu skaits: || 0 
 Pārskata periods (četri mēneši): || 2013. gada 21. oktobris – 2014. gada 21. februāris 
 Atlaisto darba ņēmēju vai darbības pārtraukšanas gadījumu skaits pārskata periodā (a): || 171 
 Atlaisto darba ņēmēju vai darbības pārtraukšanas gadījumu skaits pirms vai pēc pārskata perioda (b): || 0 
 Kopējais atlaisto darba ņēmēju skaits (a + b): || 171 
 Kopējais aplēstais paredzēto atbalsta saņēmēju skaits: || 138 
 Jauniešu skaits, kuri nav nodarbināti un nav iesaistīti izglītības vai apmācības procesā (jaunieši, kas nemācās un nestrādā), kuriem paredzēts sniegt atbalstu: || 138 
 Individualizēto pakalpojumu budžets (EUR) || 2 332 000 
 EGF pasākumu īstenošanas budžets[3] (EUR) || 170 000 
 Kopējais budžets (EUR) || 2 502 000 
 EGF ieguldījums (60 %) (EUR) || 1 501 200 
PIETEIKUMA IZVĒRTĒJUMS
Procedūra
4.           Pieteikumu EGF/2014/007
IE/Andersen Ireland Īrijas iestādes iesniedza 12 nedēļu laikā no dienas,
kad bija izpildīti 6. un 8. punktā minētie intervences kritēriji,
t. i., 2014. gada 16. maijā. Komisija apstiprināja pieteikuma
saņemšanu divu nedēļu laikā no pieteikuma iesniegšanas dienas, t. i.,
2014. gada 30. maijā, un tajā pašā dienā arī pieprasīja
papildinformāciju no Īrijas iestādēm. Šī papildu informācija tika sniegta sešu
nedēļu laikā no pieprasījuma dienas. Termiņš, līdz kura beigām Komisijai būtu
jāizvērtē pieteikuma atbilstība finansiālā ieguldījuma piešķiršanas nosacījumiem,
proti, 12 nedēļas no pilnīga pieteikuma saņemšanas dienas, beidzas
2014. gada 3. oktobrī. 
Pieteikuma atbilstība
Attiecīgie uzņēmumi un atbalsta saņēmēji
5.           Pieteikums attiecas uz 171
atlaistiem darba ņēmējiem Andersen Ireland Limited. Uzņēmums darbojās
ekonomikas nozarē, kas klasificēta kā NACE 2. red. 32. nodaļa
(“Juvelierizstrādājumu, bižutērijas un līdzīgu izstrādājumu ražošana”).
Atlaišanas, ko veicis attiecīgais uzņēmums, galvenokārt notikušas NUTS[4] 2. līmeņa reģionā
Dienvidīrijas un Austrumīrijas reģions (IE02).
Intervences kritēriji
6.           Īrijas iestādes iesniedza
pieteikumu saskaņā ar EGF regulas 4. panta 2. punktā minētajiem
intervences kritērijiem, atkāpjoties no 4. panta 1. punkta, a) apakšpunkta
kritērijiem, kurā paredzēts, ka četru mēnešu pārskata periodā kopā vismaz
500 darba ņēmēji ir atlaisti vai pašnodarbinātu personu darbība ir
beigusies kādā dalībvalsts uzņēmumā. Pieteikums attiecas uz četru mēnešu
atskaites periodu, bet atlaisto darba ņēmēju skaits ir mazāks nekā 500 personu
minimums, kas noteikts 4. panta 1. punkta a) apakšpunkta piemērošanai.  Īrija
norādīja uz izņēmuma apstākļiem šajā gadījumā, jo darbinieku atlaišanai ir
būtiska ietekme uz nodarbinātību un vietējo un reģionālo ekonomiku
(sk. 15. — 17. punktu).
7.           Četru
mēnešu pārskata periods ilgst no 2013. gada 21. oktobra līdz
2014. gada 21. februārim.
8.           Pieteikums
attiecas uz:
–              
171 darba ņēmējiem, kurus atlaida no darba[5] galvenajā uzņēmumā četru mēnešu pārskata periodā.
Atlaisto darba ņēmēju skaita un darbības
beigšanas aprēķināšana
9.           Atlaisto darba ņēmēju skaits
aprēķināts šādi:
–              
171 no darba līguma faktiskās izbeigšanas vai
izbeigšanās datuma.
Atbalsttiesīgie saņēmēji
10.         Nav iekļauti citi darbinieki,
kas atlaisti pirms vai pēc četru mēnešu pārskata perioda. Tāpēc kopējais
atbalsttiesīgo saņēmēju skaits ir 171. 
Saistība starp darbinieku atlaišanu un
globalizācijas izraisītām nozīmīgām strukturālām pārmaiņām pasaules
tirdzniecības modeļos
11.         Lai noteiktu saikni starp
atlaišanas gadījumiem un nozīmīgām strukturālām pārmaiņām pasaules
tirdzniecības modeļos globalizācijas ietekmē, Īrija apgalvo, ka apjoma un
vērtības izteiksmē ES tērpu (t. i., modes) juvelierizstrādājumu tirgū pēdējos
piecus gadus vai ilgāk dominē imports no ārpussavienības valstīm. Galvenās
ārpussavienības ražotājvalstis ir Ķīna, Indija, Taizeme, Turcija, Azerbaidžāna,
Kazahstāna, Vjetnama, Indonēzija, Saūda Arābija, Tunisija, Meksika, Filipīnas,
Brazīlija, Malaizija un Dienvidāfrika. Šīs valstis sāka strauji palielināt savu
ražošanas apjomu pirmskrīzes gados (2003-2007), jaunāko ražotāju vidū dominējot
Ķīnai, kura veidoja aptuveni 83 % no kopējā importa apjoma ES
2007. gadā, apsteidzot Indiju un Taizemi.
Eurostat dati, uz
kuriem atsaucas Īrija, liecina, ka 2008. gadā pārdošanas apmēri Eiropas
Savienībā gan ES, gan trešo valstu ražotājiem pēc produktu apjoma bija
sasnieguši gandrīz identisku līmeni — 56 000 tonnas. Abas ražotāju
kategorijas piedzīvoja apjomu kritumu, kas iespējami bija saistīts ar
2008./2009. gada pasaules ekonomikas un finanšu krīzes sekām. Tomēr, laikā, kad
ES pārdoto preču apjoms ES tirgū samazinājās līdz 10 600 tonnām 2012.
gadā, trešo valstu importēto ražojumu apmērs, kaut arī piedzīvoja lejupslīdi,
samazinājās daudz mazāk, līdz 45 700 tonnām. Ja 2008. gadā bija vērojama
paritāte, tad četrus gadus vēlāk imports ES ražojumus pārspēja četrkārt. No šā
ārpussavienības ražojumu apjoma 95 % tika ievesti galvenokārt no tādām
Āzijas valstīm kā Ķīna, Indija, Taizeme un Filipīnas. Tās ir tieši tās pašas
vietas, kurp vairāki ES bāzēti uzņēmumi, tostarp tirgus līderi Follo Follie
un Swarovski, tajā laikā pārvietoja savas ražotnes.
Šo situāciju vēl vairāk saasināja pārmaiņas, kas
skar šo tirdzniecības sektoru, pieaugot tendencei atteikties no ierastā
tirdzniecības modeļa, ko izmanto Andersen Ireland un tā mātesuzņēmums Pierre
Lang, ar tūkstošiem pārdošanas darbinieku visā Eiropas tirgū, vietā nākot
virtuālai pasaulei bez robežām, kā tas ir tiešsaistes tirdzniecības modelī. Tas
tikai vairoja jau esošās trešo valstu ražotāju priekšrocības, un rezultātā
nācās atlaist 171 darbinieku Rathkeale, kā arī samazināt uzņēmuma
darbaspēku Eiropas pārdošanas darbinieku vidū.
12.         Šis ir pirmais EGF pieteikums
attiecībā uz darba ņēmēju atlaišanu juvelierizstrādājumu, bižutērijas un
līdzīgu izstrādājumu sektorā.
Notikumi, kas izraisījuši darba ņēmēju
atlaišanu un darbības beigšanu 
13.         Notikums, kas izraisīja
atlaišanu uzņēmumā Andersen Ireland Limited, ir rūpnīcas slēgšana Rathkeale,
Limerikas grāfistē, un visa darbinieku kopuma atlaišana.
Andersen Ireland, kas
ir Pierre Lang meitasuzņēmums, rūpnīcu izveidoja 1976. gadā. Andersen
Ireland bija viena no divām ražotnēm Pierre Lang grupā, otra atrodas
Vīnē. Rathkeale rūpnīcā ražoja juvelierizstrādājumus pēc Pierre Lang
pasūtījuma. Preces tika nogādātas uz Vīni gatavā vai daļēji pabeigtā veidā.
Pierre Lang grupu, kas
bija izveidota 1961. gadā, 2010. gada janvārī pārpirka Helmut Spikker
Vācijā. 2011. gada augustā, pēc ilgām sarunām par aizdevuma atmaksu, Raiffeisenbank
pieprasīja Pierre Lang nodot maksātnespējas administratora pārraudzībā.
2012. gada decembrī SMB (Schoeller Metternich Beteiligungen) iegādājās
visus Pierre Lang aktīvus. Īrijā, Īrijas Rūpnieciskās attīstības
pārvalde (IDA) visu 2012. gadu aktīvi darbojās ar Andersen,
pozicionējot to kā vērtīgu iespēju potenciālajiem pircējiem 2012.gadā. Kad līdz
2013. gada augusta vidum vēl nebija rasts nekāds risinājums, augstākā vadība
Austrijā pieņēma lēmumu par Andersen Ireland brīvprātīgu likvidāciju.
Tika atlaisti pilnīgi visi darbinieki, sākot ar pirmajiem atlaistajiem 2013.
gada oktobrī.
Uzņēmumu jau vairākus gadus bija ietekmējuši
globāli faktori. Uzņēmuma apgrozījums samazinājās no EUR 18 miljoniem 2008.
gadā līdz EUR 8,9 miljoniem 2012. gadā, algu izmaksas samazinājās gandrīz uz
pusi no EUR 7 miljoniem līdz EUR 3.9 miljoniem tajā pašā laikposmā.
Materiāli un pieskaitāmās izmaksas samazinājās no EUR 11,1 miljona 2008. gadā
līdz EUR 3 miljoniem 2012. gadā, un 55 % no šīm izmaksām attiecās uz
Īrijas piegādātājiem.
Paredzamā atlaišanas ietekme uz
ekonomiku un nodarbinātību vietējā, reģionālā vai valsts līmenī
14.         Atlaišanas gadījumi būtiski
negatīvi ietekmē vietējo un reģionālo ekonomiku, jo Andersen Ireland
bija nozīmīgs darba devējs šajā galvenokārt lauku apvidū, kur tas bija
darbojies 37 gadus. No 171 darbiniekiem 119 darba ņēmēji (69,6 %)
bija sievietes. Saskaņā ar pēdējo tautas skaitīšanu (2011), bezdarba līmenis Rathkeale
apvidū (39,3 %) vairāk nekā divas reizes pārsniedza valsts vidējo rādītāju
(19 %).
15.         Vidēji darbinieki bija
nostrādājuši uzņēmumā vismaz 15 gadus pēc kārtas, atsevišķi darbinieki - pat
vairāk nekā 30 gadus. 
Paskaidrojums par izņēmuma apstākļiem,
kas ir pamatā prasības pieteikuma pieņemamībai
16.         Īrija norāda, ka, neraugoties
uz to, ka bija mazāk nekā 500 atlaišanas gadījumu četru mēnešu pārskata
periodā, šis pieteikums tomēr būtu pielīdzināms EGF regulas 4. panta
1. punkta a) apakšpunktā paredzētajam pieteikumam izņēmuma apstākļu dēļ,
kuri būtiski ietekmē nodarbinātību un vietējo, reģionālo vai valsts ekonomiku.
Šajā sakarā tā atsaucas uz to, ka Rathkeale 171 darba vietas, kas tiek
zaudētas, ir liels skaits šim mazpilsētu un lauku reģionam un ka lielākā daļa
atlaisto darbinieku ir sievietes, kuru darba alga bieži bija vienīgais vai
būtiskākais ienākumu avots visai ģimenei šajā ekonomiski nelabvēlīgajā apvidū.
2011. gada tautas skaitīšana liecina, ka šajā apvidū ir ārkārtīgi liels
apgādājamo īpatsvars (63,2 % ir apgādībā, vai nu vecuma, vai bezdarba dēļ,
kas ir ievērojami augstāks nekā valsts vidējais rādītājs — 45,8 %).
17.         Skaitīšanas rezultāti arī
liecina, ka gan izglītības, gan prasmju jomā šis apgabals atpaliek no valsts
vidējā rādītāja, un tajā ir augsts nepilno ģimeņu īpatsvars. Rathkeale
tika oficiāli atzīta par nelabvēlīgākā situācijā esošu kopienu 2009. gadā,
kad tā tika iekļauta valdības rīcības plānā, kura mērķis ir ekonomiski
atdzīvināt šādas kopienas.
18.         Pēdējā laikā apvidū nav
atvērta neviena jauna rūpnīca, kas varētu sniegt jaunas nodarbinātības iespējas
darba ņēmējiem. Tuvākā pilsēta ir Limerika, apmēram 30 km attālumā, kuru
2009. gadā skāra Dell ražotnes slēgšana, par ko tika iesniegts un
apstiprināts EGF pieteikums. Jaunai farmaceitiskajai rūpnīcai tajā pašā pilsētā
vajadzīgi darbinieki ar citādām prasmēm un lielāku mobilitāti un pielāgošanās
spējām nekā bija atlaistajiem Andersen Ireland darbiniekiem.
Paredzētie atbalsta saņēmēji un ierosinātās
darbības
Paredzētie atbalsta saņēmēji
19.         Aprēķinātais to darba ņēmēju
skaits, kuri varētu piedalīties pasākumos, ir 138. Potenciālos dalībniekus pēc
to dzimuma, valstspiederības un vecuma grupas var iedalīt šādi:
 Kategorija || Paredzēto atbalsta saņēmēju skaits 
 Dzimums: || Vīrieši: || 36 || (26,09 %) 
   || Sievietes: || 102 || (73,91 %) 
 Valstspiederība: || ES pilsoņi: || 137 || (99,28 %) 
   || Nav ES pilsoņi || 1 || (0,72 %) 
 Vecuma grupa: || 15-24 gadi || 1 || (0,72 %) 
   || 25-29 gadi || 2 || (1,45 %) 
   || 30-54 gadi || 124 || (89,86 %) 
   || 55-64 gadi || 11 || (7,97 %) 
   || vairāk nekā 64 gadi || 0 || (0,00 %) 
20.         Bez tam Īrijas iestādes sniegs
EGF līdzfinansētus individualizētus pakalpojumus līdz pat 138 jauniešiem,
kuri nav nedz nodarbināti, nedz iesaistīti izglītībā vai apmācībā (jaunieši, kas
nestrādā un nemācās) un pieteikuma iesniegšanas dienā ir jaunāki par
25 gadiem, ņemot vērā, ka darba ņēmēju atlaišana notika NUTS
2. līmeņa reģionā — Dienvidīrijas un Austrumīrijas reģionā (IE02),
kas ir tiesīgs saņemt atbalstu saskaņā ar Jaunatnes nodarbinātības iniciatīvu.
21.         Tādējādi aplēsts, ka to
saņēmēju kopskaits, kas piedalīsies pasākumos, ieskaitot jauniešus, kas
nestrādā un nemācās, būs 276.
Ierosināto darbību attiecināmība
22.         Individualizēti
pakalpojumi, kas sniedzami atlaistajiem darba ņēmējiem un nenodarbinātiem
jauniešiem, sastāv no šādām darbībām, kas būs ļoti individualizētas un
centīsies pavērt pēc iespējas plašākas nodarbinātības iespējas apvidū, kur ir
maz augošu nozaru vai ražotņu. Būs vajadzīga atlaisto darba ņēmēju
kvalifikācijas būtiska paaugstināšana. 
–              
Profesionālā orientācija un karjeras plānošanas
atbalsts: Atlaistajiem darbiniekiem tiks sniegta
sākotnējā orientācija, lai skaidrā, metodiskā veidā novērtētu to stāvokli un
perspektīvas. Turpinājumā uzmanība tiks pievērsta virzībai uz jauna darba
iespējām pēc tam, kad būs nedaudz mazināts sākotnējais bezdarba radītais
trieciens. Pakalpojumi ietver individuāla profila izveidi, vajadzību
noteikšanu, zināšanu novērtēšanu, CV sagatavošanu, profesionālo orientāciju,
palīdzību darba meklēšanā un citu saistītu palīdzību un padomus. EGF
Koordinācijas nodaļa izveido biroju ietekmētā apvidus tiešā tuvumā, kas kalpos
kā vienas pieturas aģentūra darba ņēmējiem un nenodarbinātajiem jauniešiem, bet
varēs arī izmantot citu aģentūru resursus pēc vajadzības.
–              
EGF mācību stipendija:
Šī sistēma, kas ir pārbaudīta iepriekšējos EGF pieteikumos, dod iespēju
atlaistajiem darba ņēmējiem un jauniešiem nodrošināt pilnīgu piekļuvi plašam
mācību programmu klāstam, īpaši kursiem, kas nav publiski pieejami. Visi kursi
ir oficiāli akreditēti. Shēma darbojas gan otrā, gan trešā līmeņa izglītībā,
kura piemērotais gada maksimums ir attiecīgi EUR 3000 un EUR 5000). Mācību
maksu EGF Koordinācijas nodaļa maksā tieši pakalpojumu sniedzējam, ņemot vērā
attiecīgos kritērijus, piemēram, apmeklējumu, sekmes utt.
–              
Apmācība un otrā līmeņa izglītības programmas: Andersen darba ņēmējiem un nenodarbinātiem jauniešiem tiks
piedāvāta iespējami plaša izglītības un mācību programmu izvēle. Pamatmērķis ir
panākt, ka attiecīgās personas spēj palikt vai atgriezties darba tirgū.
Andersen mērķa grupa jau ir paudusi interesi par dažādām jomām, piemēram,
finansēšana un pārvaldība, datorprasmes, veselības aprūpe, mazumtirdzniecība un
dzīvesveida profesijas, kā arī ražošanas un izstrādes procesi. Uzmanība tiks
pievērsta arī personām, kas vēlas izmantot stažēšanos, darba prakses un uz
sabiedrību orientētas nodarbinātības shēmas.
–              
Trešā līmeņa izglītības programmas: Dažādas programmas ir pieejamas vairākās augstākās izglītības
iestādēs un universitātēs. Ir pieejami gan nepilna laika, gan pilna laika
kursi, un uzņemšanas iespējas būs atkarīgas no attiecīgo personu izglītības
sekmēm, vajadzībām un piemērotības. Galīgā izvēle paliks paša cilvēka ziņā
saskaņā ar EGF individualizēto pakalpojumu ētiskajiem principiem.
–              
Prasmju tīkla organizēta apmācība: Skillsnets jeb prasmju tīklu veido trīs vai vairāki uzņēmumi,
kas darbojas tajā pašā rūpniecības nozarē vai ģeogrāfiskajā apgabalā un
sadarbojas, lai nodrošinātu apmācību, ko individuāli uzņēmumi nevarētu nodrošināt.
Apmācība ir vērsta uz reintegrāciju nodarbinātībā un parasti ietver arī praktisku
apmācību darba vietā vietējos uzņēmumos. Apmācību nodrošina attiecībā uz
prasmēm, kas vajadzīgas iesaistītajiem uzņēmumiem, un tādējādi paver labas
iespējas ceļā uz turpmāko darbu. Strādājot plecu pie pleca ar nodarbinātām
personām, atbalsta saņēmējiem ir vieglāk veidot profesionālos sakarus un
sadarbību un uzturēt konkrētā nozarē vajadzīgo prasmju kopumu.
–              
Atbalsts uzņēmējdarbībai/pašnodarbinātībai: Vietējo uzņēmumu valdes sniegs “netaustāmus” pakalpojumus, piemēram,
darbaudzināšanu, konsultācijas un ieteikumus, palīdzību sagatavot
uzņēmējdarbības plānus, apmācību tādās jomās kā tirdzniecība un tirgvedība,
uzņēmuma vadība, nodokļu un grāmatvedības uzskaite utt., kā arī “taustāmu”
atbalstu, piešķirot ierobežota apmēra atbalstu jaunizveidotiem uzņēmumiem,
proti, vidēji aptuveni EUR 8 000 līdz pat EUR 15 000 augstāka
potenciāla uzņēmumiem.
–              
Ienākumu atbalsta veidi, ieskaitot mācību
izdevumu segšanu: Tiks sniegts dažāda veida ienākumu
atbalsts saņēmējiem, kas iesaistīti izglītībā vai apmācībā — attiecīgais
atbalsts tiks stingri ierobežots līdz augstākais 35 % no kopējā
individualizēto pakalpojumu klāsta un ir atkarīgs no atbalsta saņēmēja aktīvas
līdzdalības darba meklēšanā, apmācībā un izglītībā. Kursu izdevumu segšanas
shēma paredz ieguldījumu ceļa un uzturēšanās izdevumiem, kursu aprīkojumam un
materiāliem.
23.         Individualizētos pakalpojumus,
kas tiek sniegti nenodarbinātiem jauniešiem, saveido tādi paši pasākumi kā tie,
kas domāti atlaistajiem darba ņēmējiem. Tiks uzraudzīts progress programmas
gaitā, lai novērtētu, vai atsevišķi kursi ir vairāk piemēroti vai pieprasīti
jauniešu vidū, un tiks darīts viss iespējamais, lai sekmētu individuālu pieeju.
24.         Aprakstītās
ierosinātās darbības ir aktīva darba tirgus pasākumi atbilstīgi EGF regulas
7. pantā noteiktajām darbībām, par kurām ir tiesības saņemt atbalstu. Šīs
darbības neaizstāj pasīvus sociālās aizsardzības pasākumus. 
25.         Īrijas iestādes ir sniegušas
nepieciešamo informāciju par darbībām, kas attiecīgajiem uzņēmumiem ir obligāti
jāveic saskaņā ar valsts tiesību aktiem vai koplīgumiem. Iestādes ir
apliecinājušas, ka EGF finansiālais ieguldījums neaizstās minētās darbības.
Aplēstais budžets
26.         Paredzamās kopējās izmaksas ir
EUR 2 502 000, kas ietver izdevumus par individualizētajiem
pakalpojumiem EUR 2 332 000 apmērā un izdevumus par
sagatavošanās, pārvaldības, informācijas un publicitātes, kā arī kontroles un
ziņojumu sniegšanas pasākumiem EUR 170 000 apmērā.
27.         EGF Koordinācijas nodaļa, kas
pašlaik atrodas Raheen (30 km no Rathkeale), veidos vietējo
biroju vai nu pašā Rathkeale vai Newcastle West tuvumā (starp Rathkeale
un Limerikas pilsētu). Tas efektīvi nodrošinās vienas pieturas aģentūras
funkcijas attiecībā uz informācijas iespējām. Tas dos iespēju atlaistajiem
darbiniekiem un nestrādājošiem jauniešiem savā apvidū piekļūt visiem
attiecīgajiem atbalsta pasākumiem, saņemot gan ieteikumus, konsultācijas,
apmācību utt., tāpat arī pieredzējušie EGF darbinieki vajadzības gadījumā varēs
norādīt uz attiecīgām ārējā atbalsta iespējām.
28.         Kopējais
finansiālais ieguldījums, kas pieprasīts no EGF, ir
EUR 1 501 200 (60 % no kopējām izmaksām).
 Darbības || Aplēstais dalībnieku skaits || Aplēstās izmaksas par vienu dalībnieku (EUR) || Aplēstās kopējās izmaksas (EUR) 
 Individualizēti pakalpojumi (darbības saskaņā ar EGF regulas 7. panta 1. punkta a) un c) apakšpunktu) 
 Profesionālā orientācija un karjeras plānošanas atbalsts: || 200 || 800 || 160 000 
 EGF mācību stipendija || 95 || 8 211 || 780 000 
 Apmācība un otrā līmeņa izglītības programmas || 73 || 4 658 || 340 000 
 Trešā līmeņa izglītības programmas || 25 || 5 600 || 140 000 
 Prasmju tīkla organizēta apmācība || 40 || 4 000 || 160 000 
 Atbalsts uzņēmējdarbībai/pašnodarbinātībai || 15 || 6 400 || 96 000 
 Starpsumma (a): || – || 1 676 000 
 (71,9 %) 
 Pabalsti un stimuli (darbības saskaņā ar EGF regulas 7. panta 1. punkta b) apakšpunktu) 
 Ienākumu atbalsta veidi, ieskaitot mācību izdevumu segšanu || 233 || 2 815 || 656 000 
 Starpsumma (b): || – || 656 000 
 (28,1 %) 
 Darbības, ko veic saskaņā ar EGF regulas 7. panta 4. punktu 
 1. Sagatavošanās pasākumi || – || 10 000 
 2. Pārvaldība || – || 120 000 
 3. Informācija un publicitāte || – || 20 000 
 4. Kontrole un ziņošana || – || 20 000 
 Starpsumma (c): || – || 170 000 
 (6,8 %) 
 Kopējās izmaksas (a+b+c): || – || 2 502 000 
 EGF ieguldījums (60 % no kopējām izmaksām) || – || 1 501 200 
29.         To darbību izmaksas, kuras
iepriekš minētajā tabulā noteiktas kā darbības saskaņā ar EGF regulas
7. panta 1. punkta b) apakšpunktu, nepārsniedz 35 % no
saskaņotā individualizēto pakalpojumu kopuma kopējām izmaksām. Īrijas iestādes
apstiprināja, ka šīs darbības ir atkarīgas no tā, vai paredzētie atbalsta
saņēmēji piedalās darba meklēšanas vai apmācības pasākumos.
30.         Īrijas iestādes apstiprināja,
ka ieguldījumu izmaksas pašnodarbinātībai un uzņēmējdarbības sākšanai
nepārsniegs EUR 15 000 vienam atbalsta saņēmējam. 
Izdevumu atbilstības periods
31.         Īrijas iestādes sāka sniegt
individualizētos pakalpojumus paredzētajiem atbalsta saņēmējiem 2013. gada
21. oktobrī. Tāpēc par izdevumiem par 22. punktā minētajām darbībām
ir tiesības saņemt EGF finansiālu ieguldījumu no 2013. gada 21. oktobra
līdz 2016. gada 16. maijam, izņemot trešā līmeņa izglītību, kur
tiesības saņemt finansiālu ieguldījumu ir līdz 2016. gada 16. novembrim.
32.         Īrijas iestādēm
administratīvie izdevumi, lai īstenotu EGF, sāka rasties 2013. gada
24. septembrī. Tāpēc par izdevumiem par sagatavošanās, pārvaldības,
informācijas un reklāmas, kontroles un ziņošanas pasākumiem ir tiesības saņemt
EGF finansiālu ieguldījumu no 2013. gada 24. septembra līdz
2016. gada 16. novembrim. 
Papildināmība ar darbībām, ko finansē no
valstu vai Savienības fondiem
33.         Valsts priekšfinansējuma vai
līdzfinansējuma avoti ir Īrijas Valsts kase, kas priekšfinansē pakalpojumus un
līdzfinansēs programmu arī pēc EGF finansējuma apstiprināšanas. Izdevumi tiks
atskaitīti no valsts mācību fonda un izglītības un prasmju ministrijas vai citu
valdības ministriju nobalsotiem izdevumu posteņiem. 
34.         Īrijas iestādes ir
apstiprinājušas, ka iepriekš aprakstītie pasākumi, kas saņem EGF finansiālu
ieguldījumu, nesaņems finansiālu ieguldījumu no citiem Savienības finanšu
instrumentiem.
Procedūras, ko ievēro, apspriežoties ar
paredzētajiem atbalsta saņēmējiem vai viņu pārstāvjiem, vai sociālajiem
partneriem, kā arī vietējām un reģionālām iestādēm
35.         Īrijas iestādes norādīja, ka
saskaņotais individualizēto pakalpojumu kopums ir izstrādāts, apspriežoties ar
paredzētā atbalsta saņēmējiem un to pārstāvjiem, kā arī sociālajiem partneriem.
Šis process tika uzsākts uzreiz pēc paziņojuma iesniegšanas attiecīgām valsts
iestādēm par gaidāmo kolektīvo atlaišanu, kad EGF pārvaldības iestāde sazinājās
ar uzņēmuma vadību un arodbiedrību un darba ņēmēju pārstāvjiem, lai apspriestu
un apzinātu atlaisto darba ņēmēju potenciālās vajadzības. EGF koordinācijas
nodaļa jau ir veikusi visaptverošu skarto darbinieku apsekojumu, lai noteiktu
mērķa grupu, viņu izglītības un apmācības pieredzi un individualizēto
pakalpojumu potenciālās vajadzības, lai uzlabotu darba atgūšanas perspektīvas.
36.         2014. gada martā un maijā tika
noturētas turpmākas sanāksmes, cita starpā ar darba ņēmēju pārstāvjiem, par EGF
norisi, datu vākšanu un pieteikumu gaitu. Paredzēts izveidot konsultatīvo
forumu, lai papildinātu EGF Koordinācijas nodaļas darbu un tādējādi
atlaistajiem darbiniekiem dotu iespēju regulāri sniegt pienesumu EGF programmas
īstenošanā.
37.         2014. gada 9. jūnijā Rathkeale
tika organizēta vietējā atvērto durvju diena atlaistajiem darba ņēmējiem un
nenodarbinātiem jauniešiem, lai pievērstu uzmanību dažādiem atbalsta
instrumentiem saskaņā ar šo programmu un lai dotu iespēju potenciālajiem EGF
līdzekļu saņēmējiem apspriest iespējas ar pakalpojumu sniedzējiem. Pasākumu
atklāja Apmācības un prasmju ministrs Ciaran Cannon, T.D.
Pārvaldības un kontroles sistēmas
38.         Pieteikums ietver pārvaldības
un kontroles sistēmas aprakstu, kurā norādīti ietverto struktūru pienākumi.
Īrija informēja Komisiju, ka finansiālo ieguldījumu pārvaldīs Izglītības un
prasmju ministrijas darbinieki, kas ir īpaši izraudzīti un iecelti kā EGF
pārvaldības struktūra. Pārvaldības struktūra pārbauda pieprasījumus par
līdzekļu saņemšanu no EGF, ko valsts finansētu iestāžu vārdā iesniegušas
starpniecības iestādes, un veic izmaksu.
39.         Starpniecības iestādes ir
atbildīgas par EGF līdzekļu pieprasīšanu no pārvaldības struktūras un vairākumā
gadījumu arī par minēto līdzekļu izmaksu saņēmējiem. Tāpat starpniecības
iestādes pārbauda, vai finansējuma mērķis, piešķiršanas joma un apmērs ir
atbilstošs EGF pieteikuma nosacījumiem. Turklāt tās nodrošina, ka saņēmējas
valsts struktūras attiecībā uz visiem ar EGF saistītajiem izdevumiem un
pieprasījumiem piemēro uzraudzības procedūras un atbilstošas protokolēšanas un
iekšējās kontroles procedūras un tos pienācīgi dokumentē.
40.         EGF sertificēšanas struktūra
ir atbildīga par tādu izdevumu deklarāciju sertificēšanu, kas saistītas ar EGF
līdzfinansētajiem pasākumiem. Sertificēšanas struktūra pārliecinās, ka ir
izpildītas visas prasības attiecībā uz izdevumu pareizību, likumību,
attiecināmību un sistemātiskumu. Tā arī apliecina izdevumu pamatojuma pārskatu,
kas jānosūta kā gala ziņojuma daļa.
41.         Neatkarīga revīzijas struktūra
iesniegs savu atzinumu kopā ar nobeiguma ziņojumu.
Attiecīgās dalībvalsts uzņemtās saistības
42.         Īrijas iestādes nodrošināja
nepieciešamo ticamības līmeni attiecībā uz to, ka: 
–              
piekļuvē ierosinātajām darbībām un to īstenošanai
tiks piemēroti vienlīdzīgas attieksmes un nediskriminācijas principi;
–              
ir ievērotas valstu un ES tiesību aktos paredzētās
prasības par kolektīvo atlaišanu;
–              
uzņēmums, kas atlaiž darbiniekus, ir izpildījis
juridiskos pienākumus, kas attiecas uz darba ņēmēju atlaišanu, un ir sniedzis
darba ņēmējiem atbilstošu palīdzību;
–              
ar ierosinātām darbībām tiks sniegts atbalsts
atsevišķiem darba ņēmējiem, un tās neizmantos uzņēmumu vai nozaru
pārstrukturēšanai;
–              
ierosinātās darbības nesaņems finansiālu atbalstu
no citiem Savienības fondiem vai finanšu instrumentiem, kā arī tiks novērsta
jebkāda dubulta finansēšana;
–              
ar ierosinātām darbībām papildinās no
struktūrfondiem finansētās darbības; 
–              
EGF finansiālais ieguldījums atbildīs
procesuālajiem un materiālajiem Savienības noteikumiem par valsts atbalstu.
IETEKME UZ BUDŽETU
Budžeta priekšlikums
43.         EGF nepārsniedz maksimālo gada
apjomu EUR 150 miljonu apmērā (2011. gada cenās), kā paredzēts
12. pantā Padomes 2013. gada 2. decembra Regulā (ES, Euratom)
Nr. 1311/2013, ar ko nosaka daudzgadu finanšu shēmu 2014.–2020. gadam[6].
44.         Izskatot pieteikumu attiecībā
uz nosacījumiem, kas izklāstīti EGF regulas 13. panta 1. punktā un
ņemot vērā paredzēto atbalsta saņēmēju skaitu, ierosinātās darbības un
paredzētās izmaksas, Komisija ierosina mobilizēt EGF līdzekļus EUR 1 501 200
apmērā, kas atbilst 60 % no ierosināto darbību kopējām izmaksām, lai
sniegtu finansiālu ieguldījumu pieteikumā minēto pasākumu īstenošanā.
45.         Ierosināto lēmumu izmantot EGF
pieņems kopā Eiropas Parlaments un Padome, kā paredzēts 13. punktā Eiropas
Parlamenta, Padomes un Komisijas 2013. gada 2. decembra Iestāžu
nolīgumā par budžeta disciplīnu, sadarbību budžeta jautājumos un pareizu
finanšu pārvaldību[7].
Saistītie tiesību akti
46.         Vienlaikus ar priekšlikumu
lēmumam par EGF līdzekļu mobilizēšanu Komisija Eiropas Parlamentam un Padomei
iesniegs priekšlikumu par līdzekļu pārvietošanu uz attiecīgo budžeta pozīciju
EUR 1 501 200 apmērā.
47.         Tajā pašā laikā, kad tā pieņem
priekšlikumu lēmumam par EGF izmantošanu, Komisija ar īstenošanas aktu pieņems
lēmumu par finansiālo ieguldījumu, kas stājas spēkā dienā, kad Eiropas
Parlaments un Padome pieņem ierosināto lēmumu izmantot EGF.
Priekšlikums
EIROPAS PARLAMENTA UN PADOMES LĒMUMS
par Eiropas Globalizācijas pielāgošanās fonda
izmantošanu saskaņā ar 13. punktu Eiropas Parlamenta, Padomes un Komisijas
2013. gada 2. decembra Iestāžu nolīgumā par budžeta disciplīnu,
sadarbību budžeta jautājumos un pareizu finanšu pārvaldību
(pieteikums EGF/2014/007 IE/Andersen Ireland)
EIROPAS PARLAMENTS UN EIROPAS
SAVIENĪBAS PADOME,
ņemot vērā Līgumu par Eiropas Savienības
darbību,
ņemot vērā Eiropas Parlamenta un Padomes
2013. gada 17. decembra Regulu (ES) Nr. 1309/2013 par
Eiropas Globalizācijas pielāgošanās fondu (2014–2020) un ar ko atceļ
Regulu (EK) Nr. 1927/2006[8],
un jo īpaši tās 15. panta 4. punktu,
ņemot vērā Eiropas Parlamenta, Padomes un
Komisijas 2013. gada 2. decembra Iestāžu nolīgumu par budžeta
disciplīnu, sadarbību budžeta jautājumos un pareizu finanšu pārvaldību[9] un jo īpaši tā
13. punktu,
ņemot vērā Eiropas Komisijas priekšlikumu,
tā kā:
(1)       Eiropas Globalizācijas
pielāgošanas fonds (EGF) tika izveidots, lai sniegtu atbalstu tādiem darba
ņēmējiem, kas atlaisti no darba, un tādām pašnodarbinātām personām, kuru
darbība ir beigusies, jo globalizācijas rezultātā ir notikušas lielas strukturālas
izmaiņas pasaules tirdzniecības modeļos, turpinās ilgstoša globālā finanšu un
ekonomikas krīze, kas aplūkota Regulā (EK) Nr. 546/2009[10], vai sākas jauna
globāla finanšu un ekonomikas krīze, un lai palīdzētu viņiem no jauna
iekļauties darba tirgū.
(2)       EGF var izmantot,
nepārsniedzot maksimālo summu EUR 150 miljoni gadā (2011. gada
cenās), kā noteikts Regulas (ES, Euratom) Nr. 1311/2013[11] 12. pantā. 
(3)       Īrija iesniedza pieteikumu
izmantot EGF attiecībā uz darbinieku atlaišanu[12]
uzņēmumā Andersen Ireland Limited. Īrijā, kas notikusi 2014. gada
16. maijā, un papildināja to ar papildinformāciju, kas paredzēta
Regulas (ES) Nr. 1309/2013 8. panta 3. punktā. Šis
pieteikums atbilst Regulas (ES) Nr. 1309/2013 13. panta prasībām
par EGF finansiālo ieguldījumu noteikšanu.
(4)       Saskaņā ar Regulas (ES)
Nr. 1309/2013 6. panta 2. punktu Īrija nolēma sniegt arī
jauniešiem, kuri nestrādā un nemācās, individualizētus pakalpojumus, kurus
līdzfinansē EGF.
(5)       Tādēļ EGF ir jāizmanto, lai
sniegtu finansiālu ieguldījumu EUR 1 501 200 apmērā saistībā ar
Īrijas iesniegto pieteikumu,
IR PIEŅĒMUŠI ŠO LĒMUMU. 
1. pants
Eiropas Savienības 2014. finanšu gada
vispārējā budžetā izmanto Eiropas Globalizācijas pielāgošanās fondu, lai
piešķirtu EUR 1 501 200 saistību un maksājumu apropriācijām.
2. pants
Šo lēmumu
publicē Eiropas Savienības Oficiālajā Vēstnesī.
Briselē,
Eiropas Parlamenta vārdā —                        Padomes
vārdā —
priekšsēdētājs                                                 priekšsēdētājs
[1]               OV L 347, 20.12.2013., 855. lpp.
[2]               Eiropas Parlamenta un Padomes 2006. gada
20. decembra Regula (EK) Nr. 1893/2006, ar ko izveido NACE
2. red. saimniecisko darbību statistisko klasifikāciju, kā arī groza
Padomes Regulu (EEK) Nr. 3037/90 un dažas EK regulas par īpašām
statistikas jomām (OV L 393, 30.12.2006., 1. lpp.).
[3]               Saskaņā ar Regulas (ES) Nr. 1309/2013 7. panta 4.
punktu.
[4]               Komisijas 2012. gada 8. novembra
Regula (ES) Nr. 1046/2012, ar ko īsteno Eiropas Parlamenta un Padomes
Regulu (EK) Nr. 1059/2003 par kopējas statistiski teritoriālo vienību
klasifikācijas (NUTS) izveidi attiecībā uz jaunā reģionālā sadalījuma laikrindu
nosūtīšanu (OV L 310, 9.11.2012., 34. lpp.).
[5]               EGF regulas 3. panta a) punkta nozīmē.
[6]               OV L 347, 20.12.2013., 884. lpp.
[7]               OV C 373, 20.12.2013., 1. lpp.
[8]               OV L 347, 20.12.2013., 855. lpp.
[9]               OV C 373, 20.12.2013., 1. lpp.
[10]             Eiropas Parlamenta un Padomes 2009. gada
18. jūnija Regula (EK) Nr. 546/2009, ar ko groza
Regulu (EK) Nr. 1927/2006 par Eiropas Globalizācijas pielāgošanas
fonda izveidi, OV L 167, 29.6.2009., 26. lpp
[11]             Padomes Regula (ES, Euratom) Nr. 1311/2013, ar ko
nosaka daudzgadu finanšu shēmu 2014.–2020. gadam (OV L 347, 20.12.2013., 884.
lpp.).
[12]             EGF regulas 3. panta a) punkta nozīmē.